KIRJALLINEN KYSYMYS P-4149/97 komissiolle esittäjä(t): Johanna Maij-Weggen (PPE) (7. tammikuuta 1998)

Aihe: Alankomaiden rahoitusosuus Euroopan unionissa

Pitääkö paikkansa, kuten Alankomaiden hallituksen ja komission tiedonannoista käy ilmi, että näiden kahden tahon välillä on syntynyt erimielisyyttä/ristiriita Alankomaiden rahoitusosuuden suuruudesta Euroopan unionissa? Mikä on Alankomaiden ja mikä komission kanta tässä erimielisyydessä?

Pitääkö Alankomaiden Eurooppa-asioista vastaavan valtiosihteerin maan parlamentin alahuoneelle antama ilmoitus paikkansa, jonka mukaan komissio ei hyväksynyt Rotterdamin Erasmus-yliopiston kolmen alankomaalaisen professorin komission toimeksiantona laatimaa raporttia Rotterdam-ilmiöstä ja Alankomaiden rahoitusosuudesta Euroopan unionissa ja heitti sen roskakoriin? Voisiko komissio vahvistaa tämä tiedon ja kertoa, mitä raportista puuttui?

Oliko valtiosihteerin antama ilmoitus kenties virheellinen? Pyysikö komissio ainoastaan, että eräs raportin erityiskohta laskettaisiin uudelleen? Jos näin on, mikä tämä kohta on ja mitä vaikutusta tällä uudelleenlaskennalla tai sen tuloksella on raportin johtopäätöksiin ja komission kantaan tässä erimielisyydessä?

Pitääkö paikkansa, että tällä uudellenlaskennalla ei ole paljoakaan vaikutusta komission kantaan ja että komissio on jo tiedottanut tästä sisäisesti Alankomaiden hallitukselle?

Voisiko komissio ilmoittaa, miten muut EU:n jäsenvaltiot selvittävät satamiensa kautta tapahtuvaan tavarantuontiin ja tavaroiden kauttakuljetuksiin liittyvät tilinsä EU:lle maksamiensa nettorahoitusosuuksien yhteydessä ja että onko olemassa yhtenäistä järjestelmää tämän laskutoimituksen suorittamista varten? Missä määrin Alankomaiden noudattama laskutapa poikkeaa tästä mahdollisesti olemassa olevasta järjestelmästä?

Komission jäsenen Erkki Liikanen komission puolesta antama vastaus (9. maaliskuuta 1998)

Koska tavaroiden liikkuvuus yhteisössä on vapaata, on mahdollista, että jäsenvaltion yhteisön talousarvioon maksamat niin kutsutut perinteiset omat varat (pääasiassa tullit) eivät välttämättä vastaa kyseisen jäsenvaltion asukkaiden suorittamia maksuja. Jäsenvaltiot, joissa on suuria satamia, kantavat usein tulleja tavaroista, jotka kylläkin tuodaan yhteisöön niiden satamien kautta, mutta jotka on tarkoitettu käytettäviksi muissa jäsenvaltioissa. Tällaista ristiriitaa tullit kantavan ja ne lopulta maksavan tahon välillä voidaan kutsua gateway-vaikutukseksi.

Arvoisan Euroopan parlamentin jäsenen tarkoittamaa tutkimusta ovat laatimassa viisi tunnettua Antwerpenin, Brysselin ja Rotterdamin yliopiston asiantuntijaa (toimivat European centre for strategic analysis -keskuksessa). Tutkimuksen alustavia tuloksia esiteltiin marraskuussa 1997.

Tutkimuksen esittelyn jälkeen tutkijat totesivat Alankomaiden valtiovarainministeriön ja tilastokeskuksen virkamiesten kanssa käymissään keskusteluissa, että käytettyihin tietoihin liittyy vakavia ongelmia. Tällöin sovittiin tutkimuksen tarkistamisesta. Sitä ei ole vielä saatu päätökseen.

Tilaamalla tämän tutkimuksen komissio pyrkii edistämään alalla vallitsevien epävarmuustekijöiden poistamista. Komissio ei kuitenkaan ole vielä ottanut kantaa mihinkään tuloksiin.